430/2008

H var ákærður fyrir hegningar- og umferðarlagabrot með því að hafa ekið bifreið langt yfir leyfðum hámarkshraða og án aðgæslu yfir á rangan vegarhelming miðað við akstursstefnu með þeim afleiðingum að bifreiðin lenti í árekstri við bifreið sem kom úr gagnstæðri átt og ökumaður og farþegi þeirrar bifreiðar létust. Talið var hafið yfir skynsamlegan vafa að H hafi ekið á ofsahraða þegar slysið varð og ekkert væri fram komið um að það hafi mátt rekja til ástands bifreiðarinnar fyrir slysið eða aðstæðna á veginum. Varðaði brot H við 215. gr. almennra hegningarlaga, auk nánar tilgreindra ákvæða umferðarlaga. Við mat á refsingu H var tekið mið að því að háttsemi hans var stórkostlega háskaleg og olli dauða tveggja manna. Jafnframt var tekið tillit til ungs aldurs H, þess að hann hafði ekki áður gerst sekur um refsiverðan verknað, að hann hlaut sjálfur töluverða áverka við slysið og þess að ekki var víst að annar þeirra sem lést hafi verið með öryggisbelti spennt, en það kunni að hafa átt þátt í því að bani hlaust af. Var refsing H ákveðin fangelsi í níu mánuði en sex mánuðir þar af bundnir skilorði. Þá var H sviptur ökurétti í þrjú ár.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, G-kk-nf G-kk-nf, G-kk-nf C-kk-nf, I-kvk-nf B-kvk-nf og M-kk-nf S-kk-nf.

Ríkissaksóknari skaut málinu til Hæstaréttar 23. júní 2008 í samræmi við yfirlýsingu ákærða um áfrýjun, en jafnframt af hálfu ákæruvaldsins, sem krefst þess að refsing ákærða verði þyngd og honum ákveðin frekari skipting ökuréttar.

Ákærði krefst aðallega sýknu, en til vara að refsing verði milduð og svipting ökuréttar felld niður.

Málið er sprottið af umferðarslysi, sem varð 16. ágúst 2006 á Garðskagavegi rétt norðan við Sandgerði. Ákærði, sem ók frá Garði í suðurátt, missti vald á bifreið sinni, sem fór af bundnu slitlagi vegarins til hægri út á vegöxl, en síðan aftur inn á veginn og yfir á rangan vegarhelming, þar sem hún skall framan á bifreið sem kom úr gagnstæðri átt. Áreksturinn varð mjög harður og létust tveir menn, sem voru í bifreiðinni er ákærði ók á. Hann slasaðist einnig mikið í slysinu.

Í héraðsdómi er gerð grein fyrir framburði vitna um aksturslag ákærða umrætt sinn og aðstæður á slysstað. Þar er jafnframt greint frá tæknilegum rannsóknum, sem gerðar voru á bifreiðinni, sem ákærði ók, og á ökuhraða hennar við slysið, en þeir sem gerðu þessar rannsóknir gáfu einnig skýrslu fyrir dómi. Hafið er yfir skynsamlegan vafa að ákærði ók á ofsahraða þegar slysið varð og er ekkert fram komið um að það megi rekja til ástands bifreiðarinnar fyrir slysið eða aðstæðna á veginum, sem ákærði ók eftir. Niðurstaða héraðsdóms um sakfellingu ákærða verður samkvæmt því staðfest með vísan til forsendna hans. Háttsemi ákærða er réttilega heimfærð til refsiákvæða í ákæru.

Við ákvörðun refsingar ákærða verður tekið mið af því að með stórkostlega háskalegri háttsemi sinni olli hann dauða tveggja manna. Jafnframt verður tekið tillit til ungs aldurs ákærða og að hann hefur ekki áður gerst sekur um refsiverðan verknað. Þá hlaut hann sjálfur töluverða áverka við slysið. Loks verður litið til þess að ekki er víst að annar þeirra sem létust hafi verið með öryggisbelti spennt, en það kann að hafa átt þátt í því að bani hlaust af. Að öllu virtu er refsing ákærða hæfilega ákveðin fangelsi í níu mánuði. Með vísan til þeirra atriða, sem getið er í héraðsdómi og þóttu þar eiga að leiða til þess að refsing yrði skilorðsbundin að hluta, er rétt að sex mánuðir af refsivistinni verði bundnir skilorði eins og nánar greinir í dómsorði. Þá er rétt að ákærði verði sviptur ökurétti í þrjú ár.

Ákvæði héraðsdóms um sakarkostnað verður staðfest.

Ákærði verður dæmdur til að greiða allan áfrýjunarkostnað málsins samkvæmt yfirliti ríkissaksóknara um sakarkostnað auk málsvarnarlauna skipaðs verjanda síns fyrir Hæstarétti, sem ákveðin verða að meðtöldum virðisaukaskatti eins og í dómsorði greinir.

Dómsorð:

Ákærði, H-kk-nf P-kk-nf, sæti fangelsi í níu mánuði, en fresta skal fullnustu sex mánaða af refsingunni og sá hluti hennar falla niður að liðnum þremur árum frá uppsögu dóms þessa haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti í þrjú ár.

Ákvæði héraðsdóms um sakarkostnað skal vera óraskað.

Áfrýjandi greiði allan áfrýjunarkostnað málsins, samtals 368.378 krónur, þar með talin málsvarnarlaun skipaðs verjanda síns, G-kk-ef Ó-kk-ef B-kk-ef hæstaréttarlögmanns, 311.250 krónur.

if !supportEmptyParas endif